Decatur (Alabama)

Decatur on kaupnuki ja Morganin piirikunnan hallinnollinen keskus Yhdysvaltojen Alabaman pohjoisosassa. Kaupungin asukasluku vuonna 2020 oli 57 938. Maantiede Decatur sijaitsee Yhdysvaltojen Alabaman osavaltion pohjoisosassa Tennesseejoen varrella. Se on Morganin piirikunnan hallinnollinen keskus. Historia Nykyisen Decaturin paikalla sijaitsi aikanaan joenylityspaikka Appalakien länsipuolelle muuttavien siirtolaisten muuttoreitin varrella. Siirtolaisia alkoi asettua myös paikalle, jolla oli hyvät jokiyhteydet muihin kaupunkeihin sekä hedelmällistä viljelymaata. Paikkakunta sai nimensä 16. kesäkuuta 1820 vuoden 1812 sodan sankari Stephen Decaturin mukaan ja Decaturin kaupunki muodostettiin vuonna 1826. Vuonna 1836 kaupungista tuli ensimmäisen Appalakien länsipuolelle rakennetun rautatien itäraja. Rautatie lisäsi nopeasti asukkaiden määrää. Tärkeä liikenteen solmukohta oli taistelutanner yhdysvaltain sisällissodan aikana. Lähes koko kaupunki oli tuhoutunut sodan loppuessa. Jälleenrakentamista vaikeutti vuonna 1877 puhjennut keltakuume epidemia, joka toistui vuonna 1888. Kaupunki alkoi kasvaa uudestaan vasta 1880-luvulla. Decaturin kaakkoispuolelle perustettiin vuonna 1886 New Decaturin kaupunki. Syyskuussa 1916 New Decatur vaihtoi äänestyksen jälkeen nimensä muotoon Albany. Albany ja Decatur alkoivat yhdessä rahoittaa siltaa Tennesseejoen yli. Hankkeen aikana ehdotettiin kaupunkien yhdistämistä. Hanke ajautui kiistoihin veroasteesta ja Alabaman korkein oikeus esti kaupunkien liitoksen vuonna 1923. Kiistat oli kuitenkin ratkaistu vuonna 1927 jolloin kaupungit yhdistyivät samalla, kun joen yli valmistui Keller Memorial Bridge. Vuonna 1933 perustettiin liittovaltion omistama Tennessee Valley Authority, joka alkoi rakennuttaa patoja Tennesseejoen varrelle. Decatur hyötyi hankkeesta sijaintinsa puolesta. Väestö Decaturin asukasluku oli Yhdysvaltain vuoden 2020 väestönlaskennan mukaan 57 938. Vuonna 2010 vastaava lukema oli 55 683. Vuonna 2020 väestöstä valkoisia oli 58,2 %, mustia 24,2 %, latinoja 16,5 %, intiaaneja 1,1 % ja aasialaisia 0,9 %. 8,5 % asukkaista oli syntynyt ulkomailla ja 14,6 % puhui kotonaan jotakin muuta kieltä kuin englantia. Kotitalouksien keskimääräiset vuotuiset ansiot vuosina 2020–2024 olivat 61 563 dollaria ja henkilöä kohden 34 685 dollaria. 13,1 % eli köyhyysrajan alapuolella. Lähteet